Tunelet e Shkëmbit të Gjibraltarit midis së shkuarës dhe të tashmes
Sot, Shkëmbi i Gjibraltarit është një pikë turistike shumë e preferuar
Një labirint tunelesh, të hapura në Shkëmbin e Gjibraltarit, janë shumë të preferuara nga turistët, ndërkohë qe mbeten një bazë e rëndësishme stërvitjeje për ushtrinë britanike. Marrëdhëniet midis Britanisë dhe Spanjës tani janë të mira, por Shkëmbi i Gjibraltarit shërben si një kujtesë historike e së shkuarës me konflikte midis dy vendeve. Sovraniteti i Gjibraltarit kaloi nga Spanja tek Britania në vitin 1713 dhe menjëherë ai u shndërrua në një pikë ushtarake tokësore dhe detare të rëndësishme. Gjatë viteve 1780 fitoi edhe më tepër rëndësi me hapjen e fshehtë të disa tuneleve në të. Një fazë e dytë e ndërtimit të tuneleve filloi në vitin 1939, në mënyrë që gjithë personeli ushtarak britanik dhe pajisjet e tyre të mund të mbaheshin në siguri brenda shkëmbit. Tunelet përmbajnë spitale, qendra strehimi, qendra shërbimesh, vende parkimi për automjetet dhe depo municionesh. Sipas rreshterit Kevin O’Flynn, të Forcave Ajrore britanike, ushtria ndodhet në procesin e vendosjes së kushteve të sigurisë së tuneleve, para se t’i dorëzojë ato tek qeveria e Gjibraltarit. Kjo punë ka disa vite që ka filluar, por heqja e eksplozivëve të montuar në mëse 58 kilometra tunele është e vështirë dhe delikate. Bob Skelton, i Forcave Ajrore britanike, shpjegon se eksplozivët u montuan në tunele, në mënyrë që ato të shembeshin në rast pushtimi. Puna përfshin shpërthime të kontrolluara të artilerisë, pas një qendrimi prej mëse 60 vjet nën tokë. Materiali i nxjerrë nga hapja e tuneleve u përdor për ndërtimin e pistës së aeroportit të Gjibraltarit. Phil Smith punon si guidë turistike për tunelet. Sot, Shkëmbi i Gjibraltarit është një pikë turistike shumë e preferuar për të shijimin e pamjeve të Gjibraltarit, të aeroportit të tij dhe kufirit të afërt me Spanjën. Zoti Smith shpjegon se tunelet përdoren ende nga ushtria për stërvitjen e ushtarëve që shkojnë në Afganistan. Fotografitë e vjetra përkujtojnë momentet historike të vizitës në Gjibraltar të Uinston Çërçill. Ato ditë janë mjaft të largëta por shkëmbi është i fortë si gjithmonë. Ai shërben ende si qendër komunikimi dhe pozita e tij gjeografike në hyrje të Detit Mesdhe e bën të vazhdojë të mbetet një pikë strategjike.